A BIZOTTSÁG (EU) 2022/1404 VÉGREHAJTÁSI RENDELETE

(2022. augusztus 16.)

az (EU) 2018/2019 végrehajtási rendeletnek a Lonicera L. Törökországból származó, ültetésre szánt bizonyos növényei és a Malus domestica Moldovából származó, ültetésre szánt bizonyos növényei tekintetében történő módosításáról

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 42. cikke (4) bekezdése első albekezdésére,

mivel:

(1) Az (EU) 2018/2019 bizottsági végrehajtási rendelet (2) előzetes kockázatértékelés alapján megállapítja a magas növényegészségügyi kockázatot jelentő növények, növényi termékek és egyéb anyagok jegyzékét.

(2) Az (EU) 2018/2018 bizottsági végrehajtási rendelet (3) különös szabályokat állapít meg a magas növényegészségügyi kockázatot jelentő növények, növényi termékek és egyéb anyagok tekintetében az (EU) 2016/2031 rendelet 42. cikkének (4) bekezdésében említett kockázatértékelés elvégzése érdekében követendő eljárásra vonatkozóan.

(3) Előzetes kockázatértékelést követően a harmadik országból származó ültetésre szánt növények közül 34 nemzetséget és egy fajt magas kockázatú növényként felvettek az (EU) 2018/2019 végrehajtási rendelet mellékletébe. Ezek közé tartozik a Lonicera L. és a Malus Mill. nemzetség is.

(4) 2019. november 27-én Törökország kérelmet nyújtott be a Bizottsághoz a Lonicera x bella, a Lonicera caprifolium, a Lonicera caucasica, a Lonicera etrusca, a Lonicera fragrantissima, a Lonicera hellenica, a Lonicera japonica, a Lonicera ligustrina, a Lonicera sempervirens és a Lonicera tatarica (a továbbiakban: a Lonicera meghatározott fajai) ültetésre szánt, két és négy év közötti, cserépbe ültetett gyökeres növényeinek Unióba történő kivitele iránt. A kérelemhez csatolták a vonatkozó technikai dokumentációt.

(5) 2021. november 25-én az Európai Élelmiszerbiztonsági Hatóság (a továbbiakban: Hatóság) tudományos szakvéleményt (4) fogadott el a Lonicera meghatározott fajainak Törökországból származó, ültetésre szánt cserepes növényeiből eredő árukockázat értékeléséről. Az említett tudományos szakvélemény a Lonicera meghatározott fajainak ültetésre szánt, legfeljebb négyéves cserepes növényeinek kockázatértékelésére terjed ki. A Hatóság az említett ültetésre szánt növények releváns károsítóiként azonosította a Lopholeucaspis japonica, a Meloidogyne chitwoodi és a Bemisia tabaci (európai populációk) károsítókat, értékelte a dokumentációban a szóban forgó károsítókra vonatkozóan leírt kockázatcsökkentő intézkedéseket, és felbecsülte e növények esetében a károsítótól való mentesség valószínűségét. Az (EU) 2019/2072 bizottsági végrehajtási rendelet (5) II. melléklete az uniós zárlati károsítók között sorolja fel a Lopholeucaspis japonica és a Meloidogyne chitwoodi károsítót, míg a Bemisia tabaci (európai populációk) az említett végrehajtási rendelet III. mellékletének megfelelően védett zónás zárlati károsítónak tekintendő.

(6) 2020. március 4-én Moldova kérelmet nyújtott be a Bizottsághoz a Malus domestica ültetésre szánt, egy és három év közötti, szabadgyökerű, nyugalmi állapotú, levelektől mentes oltott növényeinek az Unióba történő kivitele iránt. A kérelemhez csatolták a vonatkozó technikai dokumentációt.

(7) 2022. február 22-én a Hatóság tudományos szakvéleményt (6) fogadott el a Malus domestica Moldovából származó, ültetésre szánt oltott növényei árukockázatának értékeléséről. A Hatóság az említett, ültetésre szánt növények releváns károsítóiként azonosította a Xiphinema rivesi (nem uniós populációk) károsítót, értékelte a dokumentációban a szóban forgó károsítókra vonatkozóan leírt kockázatcsökkentő intézkedéseket, és felbecsülte a károsítótól való mentesség valószínűségét. A Xiphinema rivesi (nem uniós populációk) az (EU) 2019/2072 végrehajtási rendelet II. mellékletének megfelelően uniós zárlati károsítónak tekintendő.

(8) A Hatóság tudományos szakvéleménye alapján a Lonicera x bella, a Lonicera caprifolium, a Lonicera caucasica, a Lonicera etrusca, a Lonicera fragrantissima, a Lonicera hellenica, a Lonicera ligustrina, a Lonicera sempervirens és a Lonicera tatarica Törökországból származó, termesztőközegben lévő, ültetésre szánt, legfeljebb négyéves gyökeres növényeinek és a Malus domestica Moldovából származó, ültetésre szánt, legfeljebb hároméves, szabadgyökerű, nyugalmi állapotú, levelektől mentes oltott növényeinek az Unióba történő behozatalából eredő növényegészségügyi kockázat elfogadhatónak tekinthető, feltéve, hogy teljesülnek az (EU) 2019/2072 végrehajtási rendelet VII. mellékletében meghatározott megfelelő különleges behozatali előírások.

(9) Következésképpen az említett ültetésre szánt növények a továbbiakban nem tekintendők magas növényegészségügyi kockázatot jelentő növényeknek, és törölni kell őket az (EU) 2018/2019 végrehajtási rendelet mellékletében szereplő, a magas növényegészségügyi kockázatot jelentő növényeket, növényi termékeket és egyéb anyagokat tartalmazó jegyzékből.

(10) Az (EU) 2018/2019 végrehajtási rendeletet ezért ennek megfelelően módosítani kell.

(11) Tekintettel a Lonicera japonica invazív jellegére, további kockázatértékelést kell végezni annak meghatározására, hogy az milyen hatást gyakorol az Unióban a biológiai sokféleségre. Ezért az említett kockázatértékelés elvégzéséig továbbra is tilos az ültetésre szánt Lonicera japonica növények bármely harmadik országból történő, az Unióba irányuló behozatala.

(12) Az egészségügyi és növényegészségügyi intézkedések alkalmazásáról szóló WTO-megállapodásból (7) eredő uniós kötelezettségeknek való megfelelés érdekében a Lonicera L. Törökországból származó, a Lonicera japonica fajtól eltérő meghatározott fajainak és a Malus domestica Moldovából származó, ültetésre szánt, legfeljebb hároméves, szabadgyökerű, nyugalmi állapotú, levelektől mentes oltott növényeinek a behozatalát a lehető leghamarabb folytatni kell. Ezért helyénvaló előírni, hogy e rendelet a kihirdetését követő harmadik napon lépjen hatályba.

(13) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2018/2019 végrehajtási rendelet melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. augusztus 16-án. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2018/2019 végrehajtási rendelete (2018. december 18.) az (EU) 2016/2031 rendelet 42. cikke értelmében magas növényegészségügyi kockázatot jelentő növények, növényi termékek és egyéb anyagok ideiglenes jegyzékének és az Unióba való behozatal tekintetében az említett rendelet 73. cikkében előírt növényegészségügyi bizonyítvány követelménye alól mentesülő növények jegyzékének létrehozásáról (HL L 323., 2018.12.19., 10. o.).

(3) A Bizottság (EU) 2018/2018 végrehajtási rendelete (2018. december 18.) az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról (HL L 323., 2018.12.19., 7. o.).

(4) EFSA PLH Panel (az EFSA növényegészségügyi tudományos testülete), 2022. Scientific report on the commodity risk assessment of specified species of Lonicera potted plants from Turkey (Tudományos jelentés a Törökországból származó, cserepes Lonicera növények meghatározott fajai árukockázatának értékeléséről). EFSA Journal 2022;20(1):7014, 56 o. https://doi.org/10.2903/j.efsa.2022.7014.

(5) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról(HL L 319., 2019.12.10., 1. o.).

(6) EFSA PLH Panel (az EFSA növényegészségügyi tudományos testülete), 2022. Scientific Opinion on the commodity risk assessment of grafted plants of Malus domestica from Moldova (Tudományos szakvélemény a Malus domestica Moldovából származó oltott növényei árukockázatának értékeléséről). EFSA Journal 2022;20 (3):7021, 39 o. https://doi.org/10.2903/j.efsa.2022.7201.

(7) Megállapodás az egészségügyi és növényegészségügyi intézkedések alkalmazásáról (SPS-megállapodás) (elfogadás: 1994. április 15-én, hatálybalépés: 1995. január 1-jén; UNTS 1867. kötet, 493. o.), Kereskedelmi Világszervezet, https://www.wto.org/english/tratop_e/sps_e/spsagr_e.htm.